b'\n_START_ARTICLE_\nEddie Carpenter\n_START_SECTION_\nKariera\n_START_PARAGRAPH_\n\xc4\x8ceprav se je rodil v Michiganu, je odra\xc5\xa1\xc4\x8dal v Lachuteju, Quebec. V Lachuteju so namre\xc4\x8d \xc5\xbeiveli njegovi star\xc5\xa1i, dokler se niso leta 1913 preselili v Red Deer, Alberta._NEWLINE_Eddie se je leta 1909 preselil v Port Arthur, Ontario, da bi tam delal za Kanadsko severno \xc5\xbeeleznico. Leta 1910 je igral za polprofesionalno mo\xc5\xa1tvo Port Arthur Thunder Bays, v sezonah 1910/11 in 1911/12 pa za Port Arthur Lake City. Mo\xc5\xa1tvo, v katerem je bil tudi Jack Walker, je osvojilo Prvenstvo zahodne Kanade. 16. marca 1911 je nato igralo za Stanleyjev pokal proti NHA mo\xc5\xa1tvu Ottawa Hockey Club, a izgubilo. Carpenter je zatem zastopal barve dveh profesionalnih mo\xc5\xa1tev lige Maritime Professional Hockey League, Moncton Victorias in New Glasgow Black Foxes. Z mo\xc5\xa1tvom Seattle Metropolitans je Carpenter leta 1917 osvojil Stanleyjev pokal. Zatem je dve sezoni igral v ligi NHL, za mo\xc5\xa1tvi Quebec Bulldogs in Hamilton Tigers._NEWLINE_Potem ko se je leta 1921 upokojil od profesionalnega igranja hokeja na ledu, je postal pomo\xc4\x8dnik, trener in direktor mo\xc5\xa1tva Port Arthur Lake City, ki je v sezonah 1924/25 in 1925/26 osvojilo Pokal Allan. Deloval je tudi kot lokalni politik v mestu Port Arthur. Okoli leta 1945 se je preselil v Winnipeg. Delal je kot lokomotivski in\xc5\xbeenir za Kanadske narodne \xc5\xbeeleznice in se okoli leta 1954 popolnoma upokojil.'